Ditsem Nuus - Displaying items by tag: selfstandigheidsoplossings
Die KragDag Ekspo wat jaarliks in Augustus op die plaas Diamantvallei oos van Pretoria gehou word, met die datum vir vanjaar 8-10 Augustus, bied ’n vertoonvenster vir energie- en ander selfstandigheidsoplossings oor die samelewingspektrum. Dit sluit in entrepreneurskap in veelvuldige skakerings, ŉ opvoedkunde sub-ekspo en ’n volwaardige landbou-ekspo.
Dit alles word saamgevat onder die leuse Doen Jou Eie Ding! en staan in die teken van 'n vryword-lewe deur volhoubare en selfstandigheidsoplossings gekoppel aan doen-dit-self planne - alles wat jou terselfdertyd minder uitgelewer en afhanklik van ’n staatsbepaalde lewe maak. Hierin speel dinge soos hernubare en alternatiewe energie ŉ sentrale rol, maar daar word ook voorsiening gemaak vir ander aspekte wat ŉ lewe van selfbehoud en selfbeskik moontlik maak.
By KragDag word oplossings gevind vir die uitdagings van energie, water, veiligheid, gesondheid, voedselproduksie, opvoedkunde, verve, konstruksie en veel meer. Terselfdertyd word ŉ platform verskaf waar ondernemers en die publiek kan sinergiseer ten einde by nog beter konsepte uit te kom.
Die atmosfeer by KragDag is getooi in ‘n karnavalatmosfeer waarin lekker kuier deuretyd hoog op die agenda is.Tydens die ekspo is daar in die KragDag Raadsaal ook gratis lesings en paneelbesprekings deur bekendes en kenners, terwyl op die landbou-ekspoterrein o.l.v. TLU SA indringend aandag gegee word aan die velerlei aspekte van die boerderbedryf. Dit sluit 'n slaglamkompetisie en die Toyota Afslaers streekskampioenskappe in.
Aktiwiteite in die arena sluit in vertonings met perde en berede oorlogvoering, veerastentoonstellings, hommeltuigdemonstrasies en ’n grassnyerresies.
Samevattend kan by die KragDag Ekspo o.m. die volgende te wagte wees: 330 selfstandigheidstema uitstallers / 165 landbou-uitstallers / 30 opvoedkunde-uitstallers / 20 makerbeweging uitstallings / 50 junior entrepreneurs / ’n snuffelmark / massiewe verskeidenheid verversings / pretpark en vermaak wat enige iets insluit tussen ossewa- en helikopterritte.
KragDag is gebore uit ŉ beskeie private inisiatief en deur die jare het dit, gekenmerk deur Afrikaanse en Afrikanerkultuur, van krag tot krag gegroei tot ŉ gebeurtenis wat nie misgeloop moet word deur elkeen wat met geloof en persoonlike dryfkrag vorentoe wil gaan nie. Veral vir die Afrikaner wat toenemend uit die hoofstroom ekonomie gemarginaliseer word, bied KragDag ŉ uitmuntende geleentheid om hom- of haarself ten volle uit te leef.